REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/41-23

5. april 2023. godine

B e o g r a d

Z A P I S N I K

ČETVRTE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 5. APRILA 2023. GODINE

Sednica je počela u 13.00 časova.

 Sednicom je predsedavao Uglješa Marković, predsednik Odbora.

 Sednici su prisustvovali članovi Odbora: Vojislav Vujić, Tomislav Janković, Dragan Jovanović, Marija Jovanović, Miroslav Kondić, Dragovan Milovanović, Nikola Nešić, Ivana Nikolić, Ivana Srbulović, Marina Lipovac Tanasković, Đorđe Todorović i Bojan Torbica.

 Sednici nisu prisustvovali člani Odbora: Tatjana Pašić, Predrag Marsenić, Jasmina Karanac i Robert Kozma, niti njihovi zamenici.

Sednici je prisustvovala i narodni poslanik Radmila Vasić.

Sednici su prisustvovali iz Ministarstva informisanja i telekomunikacija: Milan Dobrijević, državni sekretar, Katarina Tomašević, v.d. pomoćnik ministra, iMilica Ćatić, v.d. sekretar ministarstva.

Odbor je, jednoglasno (13 glasova za), u skladu sa predlogom predsednika Odbora usvojio sledeći

D n e v n i r e d :

1. Razmatranje Predloga zakona o elektronskim komunikacijama, (broj 011-302/23 od 10. februara 2023. godine), koji je podnela Vlada, u načelu;

 2. Razmatranje Izveštaja o radu Ministarstva informisanja i telekomunikacija za period od 22. oktobra 2022. godine do 31. decembra 2022. godine (broj 02-217/23 od 2. februara 2023. godine).

 Pre prelaska na rad prema utvrđenom Dnevnom redu Odbor je, većinom glasova (12 glasova za, 1 nije glasao), usvojio Zapisnik Treće sednice Odbora, održane 23. februara 2023. godine.

Prva tačka dnevnog reda - **Razmatranje Predloga zakona o elektronskim komunikacijama, koji je podnela Vlada, u načelu**

U uvodnom izlaganju Milan Dobrijević, državni sekretar u Ministarstvu informisanja i telekomunikacija, je istakao da je ovo sistemski veoma značajan propis za dalji razvoj elektronskih komunikacija, kojim se vrši usklađivanje sa pravnom regulativom Evropske unije u ovoj oblasti. Ovaj zakon donosi četiri stuba na naše tržiše telekomunikacija. Prvi stub je povezanost, tj. dostupnost svih vrsta usluga svim građanima. Donošenje ovog zakona omogući će bolje upravljanje spektrom i drugim resursima, tako da svaki subjekt dobije pristup uslugama uključujući i ruralne predele. Drugi cilj je jačanje tržišne konkurencije, jer se tako dolazi do bolje, kvalitetnije i povoljnije usluge građanima. Treći stub je jačanje prava krajnjih korisnika. U potpunosti se usvajaju sva prava iz Evropskog kodeksa elektronskih komunikacija i daju šira prava potrošačima od onih iz Zakona o zaštiti potrošača. Ovaj zakon proširuje i prava potrošača sa domena fizičkog lica, koji pokriva Zakon o zaštiti potrošača, i na domen malih i srednjih preduzeća i mikro preduzeća. Četvrti stub je efikasno i delotvorno upravljanje radiofrekfencijskim spektrom kao javnim dobrom. Jedan od odgovora zašto aukcija spektra za sledeću generaciju mobilne telefonije nije pokrenuta je i zato što će ovaj zakon omogućiti da se ta aukcija uradi na jedan efikasan i delotvoran način.

 Što se tiče stuba povezanosti, ključno je da je širokopojasni pristup internetu postao deo usluge univerzalnog servisa. To znači da je univerzalni servis nešto čime se rešava problem tamo gde operatori ne žele da investiraju, jer nema ekonomskog intresa. U Srbiji je oko 2800 ruralnih naselja u kojima živi između 10-15% stanovništva, tu ne postoji ekonomski interes da neko ulaže u infrastrukturu i izgradnju optičkih mreža i bežičnih mobilnih baznih stanica i tu se mora raditi pokrivanje na neki drugi način. Ministarstvo to rešava na dva načina. Jedan je univerzalni servis gde se praktično nametne obaveza pokrivanja velikim operatorima u određenim ruralnim delovima, ali ovim zakonom se otvara i mogućnost za program podsticaja, koji će država sprovoditi da bi se gradila infrastruktura u najruralnijim delovima zemlje. Politika Ministarstva je da nikoga ne želi da ostavi bez pristupa internetu, jer je to preduslov za ostvarivanje osnovnih ljudskih prava. Plan je masovni program podsticaja, koji će dostići da do kraja 2025. godine 99% domaćinstava ima pristup brzom internetu, fiksni pristup. Još jedna novina je izrada geografskog pregleda rasprostranjenosti širokopojasnih mreža.

Što se tiče upravljanja spektrom, to je resurs od više stotina miliona eura, ovim zakonom se uvodi niz novih instrumenata za korišćenje spektra. Biće moguće iznajmljivanje spektra između operatora, kao i opcija alternativnog korišćenja spektra, a uvodi se i instrument obnove pojedinačnih dozvala. Uvode se i sankcije ukoliko se spektar ne koristi na odgovarajući način, u tom smislu dozvola za korišćenje spektra može biti i povučena. Dozvolu za korišćenje spektra prati i obaveza pokrivanja određenog procenta teritorije i određenog procenta domaćinstava u određenim rokovima. Ključno je da se izbegne situacija u kojoj neko koristi važan resurs, a da ne vrši uslugu pružanja širokopojasnog pristupa i svih usluga koje to prate građanima i privredi.

U delu Zakona kojim se uređuju odnosi sa regulatorom, RATEL kao nezavisno regulatorno telo dobija mnogo veće ingerencije nego do sada, a Ministarstvo vrši inspekcijski nadzor i izricanje kazni. Regulator je potpuno nezavistan u donošenju svojih odluka, i dobija set prava posebno kada je reč o pristupu infrastrukturi i deljenju infrastrukture i sl, a Ministarstvo se iz tih procesa potpuno izuzima. Novine su mogućnost slanja elektronskog računa za telekomunikacione usluge, i obaveza registracije pripejd korisnika. Što se tiče numeracije, prepoznaju se posebno važni brojevi i regulator će moći da ih naplaćuje više. Do sada je bilo ko se prvi prijavi dobije posebno važan broj, a sada regulator mora da sprovede kompetitivan postupak da bi dodelio broj nekoj organizaciji. Zatim, regulator će moći da nametne obavezu prvom operatoru koji je tokom izgradnje ili rekonstrukcije zgrade izgradio infrastrukturu, da pusti u tu infrastrukturu i drugog operatora u zgradama gde je to tehnički moguće.

 U diskusiji su učestvovali narodni poslanici: Marina Lipovac Tanasković, Dragoslav Milinković, Tomislav Janković, Ivana Nikolić, Nikola Nešić, Dragan Jovanović i Radmila Vasić, a čija su izlaganja u celini tonski snimana.

 Odbor je, u skladu sa članom 155. stav 2. Poslovnika Narodne skupštine odlučio, većinom glasova (11 glasova za, 2 uzdržana), da predloži Narodnoj skupštini da prihvati Predlog zakona o elektronskim komunikacijama, u načelu.

Za izvestioca Odbora na sednici Narodne skupštine određen je Uglješa Marković, predsednik Odbora.

Druga tačka dnevnog reda - **Razmatranje Izveštaja o radu Ministarstva informisanja i telekomunikacija za period od 22. oktobra 2022. godine do 31. decembra 2022. godine**

 Imajući u vidu da je u okviru prve tačke dnevnog reda govorio o zakonodavnom delu rada Ministarstva u navedenom periodu Milan Dobrijević, državni sekretar u Ministarstvu informisanja i telekomunikacija, u okviru ove tačke dnevnog reda istakao je međunarodnu saradnju, tj. standardni set aktivnosti, saradnju sa pododborima Evropske komisije pre svega na poglavlju 10, koje se odnosi na informaciono društvo i telekomunikacije. Ukazano je da postoji ceo niz inicijativa: da elektronski potpisi budu prepoznati u regionu, zatim elektronska identifikacija, kao i elektronizacija sistema za naplatu putarina.

Što se tiče projekata, a u vezi razvoja širokopojasne strukture u ruralnim delovima zemlje u izveštajnom perodu zaključen je prvi ugovor za izgradnju, koja je počela krajem novembra, a početkom decembra meseca svečano je otvoreno prvo gradilište u Zagorici, u Topoli. Ugovor će pokriti 140 naselja u Srbiji. U međuvremenu je zaključen i drugi ugovor koji će pokriti 168 naselja, a planira se i dodatni ugovor tokom ove godine koji će pokriti više od 400 naselja. Što se tiče projekta „Povezane škole“ ulazi se u završnu fazu, da u svakoj učionici postoji internet. Treći veliki projekat je u resoru digitalizacije turističke ponude. Pravi se ozbiljan registar podataka o svim turističkim lokalitetima, o svim turističkim manifestacijama i o svim turističkim rutama u Republici Srbiji. To će biti mobilna aplikacija.

Što se tiče međunarodne saradnje, IPA projekat koji je u oblasti informacione bezbednosti je priveden kraju. Zatim, radi se na zaključenju sporazuma za učešće Republike Srbije u programu Digitalna Evropa, program vredan preko 100 milijardi eura, a u decembru mesecu je potpisan i bitan memorandum između Ministarstva informisanja i telekomunikacija i Ministarstva spoljnih poslova čiji rezulat će biti mogućnost izdavanja elektronskih sertifikata našim građanima u inostranstvu.

U diskusiji su učestvovali narodni poslanici Marina Lipovac Tanasković i Nikola Nešić, čija su izlaganja u celini tonski snimana.

Saglasno članu 229. Poslovnika Narodne skupštine, Odbor je razmotrio Izveštaj o Ministarstva informisanja i telekomunikacija za period od 22. oktobra 2022. godine do 31. decembra 2022. godine i odlučio, većinom glasova (12 glasova za, 1 uzdržan), da ga prihvati.

Za izvestioca Odbora na sednici Narodne skupštine određen je Uglješa Marković, predsednik Odbora.

\*

\* \*

Sednica je zaključena u 14.47 časova.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR ODBORA PREDSEDNIK ODBORA

 Biljana Ilić Uglješa Marković